b'\n_START_ARTICLE_\nReino Myllym\xc3\xa4ki\n_START_PARAGRAPH_\nReino Myllym\xc3\xa4ki on suomalainen liikkeenjohdon konsultti, ammattimentori, tietokirjailija ja IT-alan vaikuttaja. Vuosina 2010-2017 Myllym\xc3\xa4ki toimi CxO Mentor Oy ja CxO Professional Oy -nimisten ammattimentorointiyritysten mentorina, johtoteht\xc3\xa4viss\xc3\xa4 ja osakkaana. Myllym\xc3\xa4ki on yksi molempien yhti\xc3\xb6iden perustajista. H\xc3\xa4n on my\xc3\xb6s vuonna 2013 perustetun Ketter\xc3\xa4t Kirjat Oy:n toimitusjohtaja ja vuodesta 2017 alkaen yrityksen omistaja._NEWLINE_Myllym\xc3\xa4ki on koulutukseltaan diplomi-insin\xc3\xb6\xc3\xb6ri. H\xc3\xa4nell\xc3\xa4 oli pitk\xc3\xa4 ura YIT:n palveluksessa l\xc3\xa4hinn\xc3\xa4 tietohallinnon teht\xc3\xa4viss\xc3\xa4 toimien viimeisin\xc3\xa4 vuosina konsernin tietohallintojohtajana._NEWLINE_Myllym\xc3\xa4ki toimi my\xc3\xb6s Kauppalehden Johtamisen K\xc3\xa4sikirjojen tietohallinnon k\xc3\xa4sikirjan p\xc3\xa4\xc3\xa4toimittajana vuosina 2009-2016. H\xc3\xa4n on kirjoittanut useita artikkeleita tietohallinnon johtamiseen ja kehitysprojektitoimintaan liittyen._NEWLINE_Myllym\xc3\xa4ki on kirjoittanut kaikkiaan kahdeksan johtamisen kirjaa: Tietohallinnon organisointi, Muutosjohtamisen opas, Tehokkuus ensin!, Sano se selv\xc3\xa4sti!, P\xc3\xb6hin\xc3\xa4\xc3\xa4?, Strategiaty\xc3\xb6kirja, Business Case ja Palvelujen hinnoittelu sek\xc3\xa4 paikallishistoriaa k\xc3\xa4sittelev\xc3\xa4n kirjan Ruohottuneet polut, asvaltoidut kadut ja ilmailuhistoriaa k\xc3\xa4sittelev\xc3\xa4n kirjan Ohjaamot - Suomen sotilaslentokoneet sek\xc3\xa4 viisi VL Myrsky - Historia ja entis\xc3\xb6inti -julkaisua. Lis\xc3\xa4ksi h\xc3\xa4n ollut p\xc3\xa4\xc3\xa4kirjoittajana kirjoissa: Miksi tietoj\xc3\xa4rjestelm\xc3\xa4projekti ep\xc3\xa4onnistuu?, Onnistunut tietoj\xc3\xa4rjestelm\xc3\xa4projekti. Osa 1: Neuvoja tietoj\xc3\xa4rjestelm\xc3\xa4\xc3\xa4 hankkivalle, Yhdistysjohtamisen opas ja Ohjaamot - Suomen liikennelentokoneet._NEWLINE_Myllym\xc3\xa4ki on ICT Leaders Finland ry:n perustajaj\xc3\xa4sen. H\xc3\xa4n toimi yhdistyksen hallituksessa vuosina 2012-2015. Vuodesta 2016 h\xc3\xa4n ollut Tieto- ja viestint\xc3\xa4tekniikan ammattilaiset TIVIA ry:n hallituksen j\xc3\xa4sen sek\xc3\xa4 tietoyhteiskunta- ja vaikuttamistoimikuntien puheenjohtaja. H\xc3\xa4n on my\xc3\xb6s Ilmailumuseoyhdistys ry:n hallituksen j\xc3\xa4sen ja Keski-Uusimaa-lehden kolumnisti._NEWLINE_Tietoviikko-lehti valitsi Myllym\xc3\xa4en seitsem\xc3\xa4n kertaa 100 tivi-vaikuttajan joukkoon vuosina 2008-2014.'